14.05.2010 21:52   Juhan Parts kinnitas "Aktuaalses kaameras", et eilne valitsuse otsus mitte viia Eesti Energiat börsile ei olnud pettumus. "Kõige olulisem on kaks eesmärki - üks on see, et me suudame leida lahenduse oma energeetikale ja see eilne otsus on üks väga suur osa. Me hakkame ikkagi ehitama olulisi elektrijaamu Eestile," rääkis Parts.    Ettevõtte börsile viimise küsimus on tema sõnul aga midagi muud. "See on teine küsimus, kuidas seda rahastada. Oli pikk arutelu, kas paneme raha maksumaksja, riigilaenu, krediidi või riigireservide kaudu või siis  tõmbame kaasa erakapitali," selgitas minister.    "Ministeeriumi veendumus oli selles, et erakapitali kaasamine on täiendav meede majandust reaalselt elavdada. Kui me läheme ikkagi ühe investeerimisprogrammiga ja peame võitma turgude usalduse mahus 7 - 8 miljardit krooni, siis see ei ole kerge asi. See on väga oluline samm selleks, et rahvusvahelistel kapitaliturgudel tõsta Eesti usaldusväärsust, luua võimalusi võib-olla ka väiksemateks kapitali sissevooludeks," selgitas Parts. "Selles osas me  maksimumi ei saavutanud, aga tõstaksin esile eilset valitsuse konsensuslikku otsust, mis annab väga võimsa sammu investeerimisprogrammi täitmiseks," lisas ta.    Minister lükkas ka ümber väite, et eilse otsusega lükati tegelikult Eesti Energia börsile viimise otsustamine edasi. "Me otsustasime selle, et mai lõpuks läheme Riigikokku ja võtame Riigikogu otsusest volituse valitsusele vajadusel suurendada kapitali kuni 7 miljardit. Valitsuse-poolse raha panemise üks tugevus on see, et me saame täpselt  kapitali suunata siis, kui seda vaja on. Ja see saab toimuda samm-sammult selle aasta lõpust 2013. aastani," rääkis Parts.